Hämeen poliisi on saanut esitutkinnan valmiiksi erikoisesta alkutilanteesta alkunsa saaneesta pahoinpitelystä. Menneenä kesänä Sysmän maaseudulla oli kierrellyt ulkomaalainen konekauppias. Hänellä oli autossaan aggregaatteja, joita hän kauppasi suoraan autostaan. Kauppias oli eräällä pikkutiellä kohdannut traktorillaan liikkeellä olleen paikallisen miehen ja he olivat ryhtyneet hieromaan aggregaattikauppoja. Myyjän ja ostajan välillä oli jonkinmoinen kielimuuri ja traktorimies oli pyytänyt kauppiasta ajamaan perässään traktorimiehen lähistöllä olevaan kotiin, jossa voitaisiin jatkaa kauppaneuvotteluja.

Kauppias ajoi traktorimiehen perässä metsän keskellä olevaa pikkutietä, kunnes huomasi, että hänen peräänsä on tullut kaksi muuta autoa seuramaan häntä. Kauppias kertoi säikähtäneensä tilannetta, koska he olivat hänen näkemyksen mukaan keskellä metsää. Pelottavan tilanteen vuoksi kauppias oli pysäyttänyt autonsa ennen traktorimiehen kotia pikkutien laidassa olevalle kääntöpaikalle, jolloin toinen häntä seuranneista autoista ajoi kauppiaan auton eteen estämään kauppiaan auton liikkumisen. Traktorimies oli tuossa vaiheessa ajanut kotiinsa ja hän ei ollut huomannut tilanteen kehittymistä.

Kauppiasta seuranneissa autoissa oli traktorimiehen kaksi tuttavaa samalta kylältä ja he eivät olleet tietoisia traktorimiehen ja kauppiaan välisistä kauppaneuvotteluista. Tuttavien kertoman mukaan he pitivät heille tuntematonta miestä arveluttavana, joka on kenties tullut alueelle varkaisiin ja sen vuoksi toinen tuttava meni kysymään autossaan istuvalta kauppiaalta, että millä asioilla vieras kulkija on, kun noin oudossa paikassa ajelee ja autossaan istuu? Tuttavan ja kauppiaan välillä ei ollut yhteistä kieltä ja samalla tuttava näki kauppiaan autossa aggregaatteja. Tuttava epäili, että kauppias on käynyt varastamassa autossa näkyvät aggregaatit. Yhteisen kielen puuttumisen vuoksi tilanne eteni kauppiaalle pelottavaksi ja siispä hän yritti autollaan väkisin karkuun. Karkuun yrittäminen kesken keskustelun oli taas merkki tuttavalle, että mieheen liittyy jotain hämärää ja laitonta, joten hän juoksi karkuun yrittäneen auton perään. Tien ollessa suljettuna toisella autolla, luiskahti kauppiaan auto tuossa tilanteessa ojaan. Tuttava juoksi paikalle ja löi autossaan istunutta kauppiasta avonaisesta oven ikkunasta kaksi kertaa kasvoihin. Kauppiaan kertoman mukaan hän nousi autostaan tarkoituksenaan jatkaa jalkaisin karkuun, koska pelkäsi paikalla olevan kahden miehen tulevan hänen päälleen keppien ja puukkojen kanssa. Kauppiaan noustessa autostaan oli siihen asti sivummalla ollut toinen traktorimiehen tuttava tullut paikalle. Hän oli nähnyt ystävänsä lyövän kauppiasta ja lisäksi oli kuullut jotain keskustelua varastetusta tavarasta, siispä hänkin ajatteli kauppiaan olevan tulossa varkaisiin ja meni auttamaan ystäväänsä varkaan kiinniottamisessa. Hän meni puolustamaan ystäväänsä ja löi kerran kauppiasta kasvoihin. Tuon jälkeen kauppias juoksi metsään karkuun ja soitti hätäkeskukseen. Kauppias ei kuitenkaan osannut kertoa sijaintiaan ja hän harhaili metsässä noin tunnin ajan, kunnes löysi isolle tielle ja sai paikalle apua.

Kauppiaalle aiheutui pahoinpitelystä kasvoihin ruhjeita, jotka eivät kuitenkaan olleet vakavia eikä sairaalahoitoa vaativia. Poliisi on tutkinut asiaa pahoinpitelynä, josta on epäiltynä kaksi sysmäläistä noin 50 -vuotiasta miestä. Asia siirtyy seuraavaksi syyteharkintaan.